## Rješenje kojim se Antoniu Čikešu, oduzima dozvola za obavljanje poslova brokera

### NN 102/2008 (8.9.2008.), Rješenje kojim se Antoniu Čikešu, oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**3096**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti, u predmetu oduzimanja dozvole Antoniu Čikešu iz
Zagreba, Palmotićeva 43a, za obavljanje poslova brokera, na sjednici održanoj
28. kolovoza 2008. godine donijela je

## RJEŠENJE

1. Antoniu Čikešu iz Zagreba, Palmotićeva 43a, oduzima se dozvola za obavljanje
poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga, pod rednim brojem 254.
3. Ovo rješenje objavit će se u »Narodnim novinama«.

```
Obrazloženje
```

Rješenjem Hrvatske agencije za nadzor financijskih usluga, klasa: UP/I-450-08/06-07/21
od 1. veljače 2007. godine, Antoniu Čikešu iz Zagreba, Palmotićeva 43a,
zaposleniku ovlaštenog društva Prva generacija d.o.o., Zagreb, Martićeva 13
(dalje: Društvo), bila je izdana dozvola za obavljanje poslova brokera na
neodređeno vrijeme.
Odredbom članka 58. stavak 1. točka 7. Zakona o tržištu vrijednosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu brokeru
koji prestane ispunjavati uvjete na temelju kojih mu je dozvola izdana ako, u
roku koji Agencija odredi, te uvjete ne ispuni.
Budući da, prema očitovanju Društva od 13. ožujka 2008. godine, Antonio Čikeš
više ne obavlja poslove brokera, to je imenovanom bio Zaključkom Agencije,
klasa: UP/I-451-04/08-07/50 od 10. travnja 2008. godine, određen rok od 3
mjeseca za dostavu dokaza da je zaposlen u ovlaštenom društvu na poslovima
trgovine s vrijednosnim papirima. Iz dostavnice je razvidno da je predmetni
zaključak uručen 21. travnja 2008. godine.
Kako Antonio Čikeš nije u roku od 3 mjeseca (do 21. srpnja 2008. godine), a niti
naknadno, Agenciji dostavio dokaz o zaposlenju, valjalo je riješiti kao u
izrjeci ovog rješenja, dakle oduzeti mu dozvolu za obavljanje poslova brokera i
provesti upis oduzimanja dozvole u Registru ovlaštenih brokera koji vodi
Agencija, s danom upisa 28. kolovoza 2008. godine, pod rednim brojem 254.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-07/50
Urbroj: 326-111/08-2
Zagreb, 28. kolovoza 2008.

Član Uprave
**Ivica Letinić**, v. r.

Rješenje, NN 102/2008-3096
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)